section_heading: Anatomija
paragraph_text: Kod zdravih sinovijalnih zglobova, krajevi kostiju koje formiraju zglob prekriveni su glatkim hrskavičnim tkivom, sastavljenim od kondrocita okruženim vanstaničnim matriksom koji sadrži različite makromolekule, od kojih su najvažnije proteoglikani i kolagen. Hrskavica je tkivo koje ne samo da pokriva površinu kosti unutar zgloba nego i štiti temelj subkondralnog dijela kosti, preraspodjelom velikih opterećenja u zglobu, održavanjem niskog dodirnog opterećenja i smanjenjenjem trenja zglobnih površina. Ona omogućuje kostima da glatko „kližu“ jedna preko druge što omogućuje olakšano kretanje u zglobu i djeluje kao "jastuk" koji apsorbira energiju fizičkih pokreta. Zglobna je čahura obložena sinovijalnom membranom i ispunjena sinovijalnom tekućinom koja štiti i podmazuje zglob. Sinovijalna tekućina se formira ultrafiltracijom plazme, procesom koji se odvija u stanicama sinovijalne membrane (sinoviocitima). Sinovijalne stanice proizvode glavne bjelančevine sinovijalne tekućine, hijaluronsku kiselinu (hialuronat). Sinovijalna tekućina ne samo da sadrži hranjive tvari koje hrane avaskularnu zglobnu hrskavicu, nego svojom viskoznošću apsorbira "udarce sporih pokreta", i daje zglobnoj hrskavici potrebnu elastičnost da može apsorbirati "udare brzih pokreta".